comments: රෝහණ විජේවීරයන් තමාගේ ඒ උපාය මාර්ගික දැක්ම මත පිහිටා තෝරන ලද දේශපාලන ක‍්‍රියාමාර්ග තුළ තමා ඇතුළු තම පක්‍ෂයේ සාමාජිකයින් දස දහස් ගණනකගේ ජීවිත පරිත්‍යාග කළේය. ‘අධිරාජ්‍ය විරෝධී අරගලය තුළින් සමාජවාදයට’ යනුවෙන් ඔහු විසින් ඉදිරිපත් කළ මහා උපාය මාර්ගය තුළ ඒ සියලූ පරිත්‍යාග සාධාරණීකරණය කෙරිණි. එහිදී අධිරාජ්‍යවාදීන්ගේ තීරණාත්මක සටන් බිම හෙවත් දේශපාලන අධිරාජ්‍යවාදයේ මහා සටන් බිම බෙදුම්වාදය බව අවිවාදයෙන් පිළිගැනුණි. ඒ අනුව එදා 2005-2006 කාලයේදී මහින්ද රාජපක්‍ෂ ආණ්ඩුව අධිරාජ්‍ය විරෝධී අරගලයේ සටන් සගයා බවට පත්කර ගැනීමට සෝමවංශයන් ගත් උත්සාහය ජ.වි.පෙ මහා උපාය මාර්ගයට අනුකූලවේ.  නමුත් ඒ සටන අතරමගදී අද සෝමවංශයන් කියන ආයුබෝවන් කීමට නොදන්නා සහ පන්සිල් රකින එහෙත් ප‍්‍රසිද්ධියේ පන්සිල් ගැනීමට බිය පිරිස් විසින් පීලි පන්න වන ලද බව සෝමවංශයන්  පිළිගනියි. 2006 දී පක්‍ෂය භාග තීන්දුවක් ගත්තා යයි සරල වචනයෙන් ඔහු කීමට උත්සාහ කරන්නේ එදා සිදු කළ උපාය මාර්ගික වරද පිළිබදවය.